У драгом је најтврђе поуздање
0001    Кад каури Клис град поробише, 
0002    Доста липа робља заробише, 
0003    Заробише ћерцу гиздареву; 
0004    Кад су дошли на то сиње море, 
0005    Умива се гиздава дивојка, 
0006    Сину лишце, кано жарко сунце, 
0007    А то види Шиме Латинине, 
0008    Маша јој се руком у нидарца, 
0009    А вели му гиздава дивојка: 
0010    „При себ’ руке, чобанино влашка! 
0011    „Нису дојке за те одгојене, 
0012    „Већ за драгог, пашу Босанскога.” 
0013    А вели јој Шиме Латинине: 
0014    „Вира моја, драг душо моја! 
0015    „Ја ћу продат’ биле куле моје, 
0016    „Купићу те у дружине своје, 
0017    „Одвешћу те у Млетке бијеле, 
0018    „Дароваћу т’ дужду од Млетака.” 
0019    А она је њему бесидила: 
0020    „Ну, делијо, Шиме Латинине! 
0021    „Не продаји биле куле твоје, 
0022    „Нит’ ме купуј у дружине своје, 
0023    „Јер ће за ме три откупа доћи: 
0024    „Један откуп од мога бабајка, 
0025    „Други откуп од мојега ујца, 
0026    „Од мог ујца, брата материна; 
0027    „Трећи откуп од драгога мога, 
0028    „Мога драга, паше Босанскога.” 
0029    Тако они тијо говорећи, 
0030    Ал’ дивојки дође књига била, 
0031    Од бабе јој била књига дође: 
0032    „Ћерце Фате, не уздај се у ме, 
0033    „Јер те бабо откупит’ не море.” 
0034    Тако јоштер тијо говорећи, 
0035    Ал’ дивојки друга књига дође, 
0036    Од ујца јој била књига дође: 
0037    „Ћерце Фате, не уздај се у ме, 
0038    „Јер те ујац откупит’ не море.” 
0039    Јоштер они тијо говорећи, 
0040    Ал’ то иде трећа књига била 
0041    Од драгога паше Босанскога 
0042    А на руке Шиме Латинина: 
0043    „Богом брате, Шиме Латинине! 
0044    „Ако ниси љубио дивојке, 
0045    „Послаћу ти три товара блага, 
0046    „И столицу од сувога злата; 
0047    „Кад се, побро, састанемо ближе, 
0048    „Ми ћемо се даривати липше.”

Избор 
 Сабрана дела Вука Караџића, Српске народне пјесме, издање о стогодишњици смрти Вука Стефановића Караџића 1864-1964 и двестогодишњици његова рођења 1787-1987, Просвета. Пјесме јуначке средњијех времена, књига трећа 1846, Београд, 1988., стр. 386-387.

Српске епске народне песме
Збирка народних песама Вук књига трећа